CELEX: 62000CJ0166
Traktatbrud
Manglende gennemførelse af direktiv 97/41/EF, 98/51/EF og 98/67/EF

Dommens præmisser
1 Ved stævning indleveret til Domstolens Justitskontor den 8. maj 2000 har Kommissionen for De Europæiske Fællesskaber i henhold til artikel 226 EF anlagt sag med påstand om, at det fastslås, at Den Hellenske Republik har tilsidesat sine forpligtigelser i henhold til EF-traktaten og til:
- Rådets direktiv 97/41/EF af 25. juni 1997 om ændring af direktiv 76/895/EØF, 86/362/EØF, 86/363/EØF og 90/642/EØF om fastsættelse af maksimalgrænseværdier for pesticidrester på og i henholdsvis frugt og grøntsager, korn, levnedsmidler af animalsk oprindelse og visse produkter af vegetabilsk oprindelse, herunder frugt og grøntsager (EFT L 184, s. 33)
- Rådets direktiv 97/76/EF af 16. december 1997 om ændring af direktiv 77/99/EØF og 72/462/EØF med hensyn til reglerne for hakket kød, tilberedt kød og visse produkter af animalsk oprindelse (EFT 1998 L 10, s. 25)
- Kommissionens direktiv 98/51/EF af 9. juli 1998 om gennemførelsesbestemmelser til Rådets direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere (EFT L 208, s. 43)
- Kommissionens direktiv 98/67/EF af 7. september 1998 om ændring af direktiv 80/511/EØF, 82/475/EØF, 91/357/EØF og Rådets direktiv 96/25/EF samt om ophævelse af direktiv 92/87/EØF (EFT L 261, s. 10),
idet den ikke inden for de i direktiverne fastsatte frister har vedtaget de nødvendige love eller administrative bestemmelser for at efterkomme disse.
Fællesskabslovgivningen
2 I henhold til artikel 5, stk. 1, i direktiv 97/41, artikel 4, stk. 1, første afsnit, i direktiv 97/76, artikel 10, stk. 1, første afsnit, i direktiv 98/51 og artikel 7, stk. 1, første afsnit, i direktiv 98/67, skulle medlemsstaterne sætte de nødvendige love og administrative bestemmelser i kraft for at efterkomme hvert af direktiverne senest den 31. december 1998.
Den administrative procedure
3 Kommissionen fandt, at direktiv 97/41, 97/76, 98/51 og 98/67 ikke var blevet gennemført i græsk ret inden for den fastsatte frist, og indledte derfor traktatbrudsproceduren. Efter at Kommissionen havde tilstillet Den Hellenske Republik en åbningsskrivelse fremsatte den den 4. august 1999 en begrundet udtalelse, hvori den opfordrede Den Hellenske Republik til at træffe de nødvendige foranstaltninger for at efterkomme direktiverne inden for en frist på to måneder fra dens meddelelse. Da Den Hellenske Republik ikke efterkom den begrundede udtalelse, har Kommissionen anlagt denne sag.
Parternes argumenter
4 Den Hellenske Republik har i svarskriftet erkendt, at ovenfor nævnte direktiver ikke var blevet gennemført i græsk ret inden for den frist, der var fastsat i den begrundede udtalelse.
5 Den Hellenske Republik har imidlertid anført, at gennemførelsen af direktiv 97/76 har fundet sted efter udløbet af fristen. For så vidt angår direktiv 97/41, 98/51 og 98/67 har den anført, at proceduren for gennemførelsen i græsk ret er ved at være afsluttet.
6 Kommissionen har på dette grundlag efter afslutningen af den skriftlige forhandling hævet den del af sagen, der vedrører den manglende gennemførelse af direktiv 97/76. Den har derimod opretholdt den del af sagen, der vedrører manglende gennemførelse af direktiv 97/41, 98/51 og 98/67.
7 Den Hellenske Republik har ved skrivelse af 21. marts 2001 tilsendt Domstolen en kopi af Den Hellenske Republiks Lovtidende, hvori den nationale lov, der gennemførte direktiv 97/41, er bekendtgjort.
Domstolens bemærkninger
8 For så vidt angår gennemførelsen af direktiv 97/41, 98/51 og 98/67 bemærkes for det første, at det følger af fast praksis, at spørgsmålet om, hvorvidt der foreligger traktatbrud, skal vurderes på baggrund af forholdene i medlemsstaten, som de var ved udløbet af fristen i den begrundede udtalelse, og at ændringer af forholdene i tiden derefter ikke kan tages i betragtning af Domstolen (jf. bl.a. dom af 15.3.2001, sag C-147/00, Kommissionen mod Frankrig, Sml. I, s. 2387, præmis 26).
9 Det bemærkes for det andet, at selv i tilfælde af, at traktatbruddet er blevet bragt ud af verden efter udløbet af den frist, der er fastsat i den begrundede udtalelse, har det betydning, at sagen fortsættes med henblik på at fastlægge grundlaget for det ansvar, en medlemsstat som følge af sit traktatbrud vil kunne have pådraget sig i forhold til andre medlemsstater, Fællesskabet eller private (jf. bl.a. dom af 18.3.1992, sag C-29/90, Kommissionen mod Grækenland, Sml. I, s. 1971, præmis 12, og af 14.6.2001, sag C-207/00, Sml. I, s. 4571, præmis 28).
10 Det er imidlertid i denne sag ubestridt, at gennemførelsen af direktiv 97/41, 98/51 og 98/67 ikke har fundet sted inden for den frist, der er fastsat i den begrundede udtalelse. Kommissionens påstand må derfor tages til følge.
11 Det må således fastslås, at Den Hellenske Republik har tilsidesat sine forpligtigelser i henhold til direktiv 97/41, 98/51 og 98/67, idet den ikke inden for den fastsatte frist har udstedt de nødvendige love eller administrative bestemmelser for at efterkomme direktiverne.
Afgørelse om sagsomkostninger
Sagens omkostninger
12 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Hellenske Republik tilpligtes at betale sagens omkostninger, og Den Hellenske Republik har tabt sagen, bør det pålægges den at betale sagens omkostninger, for så vidt sagen angår direktiv 97/41, 98/51 og 98/67.
13 I henhold til procesreglementets artikel 69, stk. 5, første afsnit, kan det på begæring af den hævende part bestemmes, at den anden part skal betale sagens omkostninger, hvis dette findes berettiget under hensyn til denne parts forhold. Når henses til, at Den Hellenske Republik, først efter at der blev anlagt sag, har givet meddelelse om de nødvendige foranstaltninger til gennemførelse af direktiv 97/76, findes den at burde bære omkostningerne, for så vidt sagen angår dette direktiv.
Afgørelse
På grundlag af disse præmisser
udtaler og bestemmer
DOMSTOLEN (Fjerde Afdeling)
1) Den Hellenske Republik har tilsidesat sine forpligtigelser i henhold til:
- Rådets direktiv 97/41/EF af 25. juni 1997 om ændring af direktiv 76/895/EØF, 86/362/EØF, 86/363/EØF og 90/642/EØF om fastsættelse af maksimalgrænseværdier for pesticidrester på og i henholdsvis frugt og grøntsager, korn, levnedsmidler af animalsk oprindelse og visse produkter af vegetabilsk oprindelse, herunder frugt og grøntsager
- Kommissionens direktiv 98/51/EF af 9. juli 1998 om gennemførelsesbestemmelser til Rådets direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere
- Kommissionens direktiv 98/67/EF af 7. september 1998 om ændring af direktiv 80/511/EØF, 82/475/EØF, 91/357/EØF og Rådets direktiv 96/25/EF samt om ophævelse af direktiv 92/87/EØF,
idet den ikke inden for den fastsatte frist har vedtaget de nødvendige love eller administrative bestemmelser for at efterkomme direktiverne.
2) Den Hellenske Republik betaler sagens omkostninger.